รัฐบาลไทย-ข่าวทำเนียบรัฐบาล-รมว.พม. ลงพื้นที่ จ.จันทบุรี เยี่ยมผู้สูงอายุ สานต่อภารกิจลดความเหลื่อมล้ำของสังคม และการสร้างโอกาสการเข้าถึงบริการของรัฐ
วันจันทร์ที่ 16 ตุลาคม 2560
รมว.พม. ลงพื้นที่ จ.จันทบุรี เยี่ยมผู้สูงอายุ สานต่อภารกิจลดความเหลื่อมล้ําของสังคม และการสร้างโอกาสการเข้าถึงบริการของรัฐ
รมว.พม. ลงพื้นที่ จ.จันทบุรี เยี่ยมผู้สูงอายุ สานต่อภารกิจลดความเหลื่อมล้ําของสังคม และการสร้างโอกาสการเข้าถึงบริการของรัฐ
วันที่ 15 ต.ค. 60เวลา 08.00 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่า พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) และคณะผู้บริหารกระทรวง พม. ลงพื้นที่เยี่ยมประชาชนในจังหวัดจันทบุรี ชี้แจงการดําเนินภารกิจของกระทรวง พม. เพื่อลดความเหลื่อมล้ําของสังคม และการสร้างโอกาสการเข้าถึงบริการของรัฐตามนโยบายของรัฐบาลให้กับประชาชนในพื้นที่ โดยมี นายวิทูรัช ศรีนาม ผู้ว่าราชการจังหวัดจันทบุรี ให้การต้อนรับ พร้อมส่งมอบบ้านตามโครงการซ่อมแซมบ้านผู้สูงอายุ เงินสงเคราะห์ผู้สูงอายุยากลําบาก เงินสงเคราะห์คนพิการ และเงินทุนการศึกษา เพื่อบรรเทาความเดือดร้อนแก่ประชาชนกลุ่มเป้าหมายของกระทรวง พม. ณ อบต.วังใหม่ ตําบลวังใหม่ อําเภอนายายอาม จังหวัดจันทบุรี
พลตํารวจเอก อดุลย์ กล่าวว่า รัฐบาลห่วงใยประชาชนทั่วประเทศ และต้องการให้ทุกคนมีความเข้าใจในนโยบายและแนวทางการดําเนินงานที่สําคัญต่างๆ ของรัฐบาล โดยเฉพาะการลดความเหลื่อมล้ําของสังคม และการสร้างโอกาสการเข้าถึงบริการของรัฐ ซึ่งสอดคล้องกับการดําเนินภารกิจของกระทรวง พม. ในการพัฒนาคุณภาพชีวิตที่ดีของประชาชนทุกกลุ่มเป้าหมายในทุกพื้นที่ โดยจัดบริการ อาทิ การซ่อมแซมที่อยู่อาศัยผู้มีรายได้น้อย คนพิการ และผู้สูงอายุ และการช่วยเหลือในด้านต่างๆ สําหรับเด็ก เยาวชน คนพิการ ผู้สูงอายุ และผู้ประสบปัญหาทางสังคม ซึ่งรัฐบาลมีความตั้งใจจริง ในการป้องกันและแก้ไขปัญหาดังกล่าวอย่างเป็นรูปธรรม เพื่อให้ประชาชนทุกคนได้รับบริการและสิทธิสวัสดิการสังคมต่างๆ จากภาครัฐอย่างทั่วถึงและเท่าเทียมกัน
พลตํารวจเอก อดุลย์ กล่าวต่อไปว่า กระทรวง พม. ให้ความสําคัญกับการเสริมพลังประชารัฐ เพื่อเป็นหุ้นส่วนในการขับเคลื่อนกิจกรรม ด้วยสํานึกความรับผิดชอบต่อสังคม สําหรับจังหวัดจันทบุรี เป็นจังหวัดที่มีความท้าทายต่อการดําเนินภารกิจของกระทรวง พม. โดยเฉพาะการดําเนินงานด้านผู้สูงอายุ การดูแลผู้สูงอายุที่ป่วยเรื้อรัง ติดเตียง และที่มีที่อยู่อาศัยไม่มั่นคงหรือไม่เหมาะสม ตลอดจนการกําหนดมาตรการระยะยาว เพื่อเตรียมความพร้อมสู่สังคมผู้สูงอายุ
พลตํารวจเอก อดุลย์ กล่าวเพิ่มเติมว่า สําหรับการลงพื้นที่ ณ จังหวัดจันทบุรีในครั้งนี้ กระทรวง พม.
ได้ดําเนินงานโครงการสําคัญ อาทิ 1.) การส่งมอบบ้านโครงการซ่อมบ้านผู้สูงอายุ จํานวน 1 ราย 2.) การมอบเงินสงเคราะห์ผู้สูงอายุยากลําบาก จํานวน 50 ราย 3.) มอบทุนการศึกษาเด็ก จํานวน 50 ราย 4.) มอบเงินสงเคราะห์คนพิการ จํานวน 20 ราย และ 5.) มอบเงินสงเคราะห์ผู้มีรายได้น้อยและไร้ที่พึ่ง จํานวน 20 ราย รวมทั้งสิ้น 141 ราย นอกจากนี้ ได้เยี่ยมชมนิทรรศการเกี่ยวกับการดําเนินงานของศูนย์พัฒนาคุณภาพชีวิตและส่งเสริมอาชีพผู้สูงอายุ การดําเนินงานของโรงเรียนผู้สูงอายุ อาทิ กิจกรรมการออกกําลังเพื่อสุขภาพ การสาธิตการสานกระเป๋าจากผ้าร่มและวัสดุเหลือใช้ และการทํากิจกรรมจิตอาสาดูแลผู้สูงอายุจากนักเรียนตัวแทนสภาเด็กและเยาวชนตําบลวังใหม่
“ทั้งนี้ กระทรวง พม. ได้มอบหมายภารกิจให้สํานักงานพัฒนาสังคมและความมั่นคงของมนุษย์จังหวัดจันทบุรี (พมจ.จันทบุรี) และทุกหน่วยงานในพื้นที่ หรือ One Home ให้ความร่วมมือในการบูรณาการทํางานในพื้นที่ อย่างจริงจัง พร้อมน้อมนําศาสตร์พระราชาเข้าใจ เข้าถึง พัฒนา มาแก้ไขปัญหาความเดือดร้อนของประชาชนอย่างเต็มกําลัง และหนุนเสริมการสร้างจิตอาสาในทุกระดับ โดยเฉพาะเด็กเยาวชนคนรุ่นใหม่ให้เป็นกําลังสําคัญในการพัฒนาจังหวัดจันทบุรีและประเทศชาติต่อไป” พลตํารวจเอก อดุลย์ กล่าวในตอนท้าย